Sufixo -acho

O **sufixo -acho** ye un sufixo que da matiz peyorativo. Tien un orichen incierto que pareix reunir diferents sufixos latinos a traviés de diferents romances, entre ellas as parlas mozarabes centrals.

## Terminación -acho como derivada d'o latín -ACEU
O sufixo latino -ACEU da en aragonés o sufixo -az(o) d'acuerdo con a fonetica aragonesa.

Entre meyo de *-ACEU* y *-azo* bi habió una fase primerenca en a evolución d'as luengas romances peninsulars en a que se palatalizó a -CE, -CI latina en -che, -chi, (visible en toponimos mozarabes como *[[Villafeliche]]* y parolas como *[[Alberche]]* que ampradas por l'algarabía en o periodo d'Al-Andalus). En as parlas mozarabes que quedoron aturadas en esta fase evolutiva quedoron parolas como *[[cabazo|capacho]]*, claros cognatos de l'aragonés *[[cabazo|capazo]]*.

David Pharies fa notar que o sufixo latino -ACEU no pareix haber contribuito guaire a lo desembolic semantico d'o sufixo *-acho* en castellano y que os mozarabismos ampraus por o castellano *capacho* (común con l'aragonés) u *hornacho* ("pedrera de roca calsinera") son simples sustantivos sin matiz afectivo.

## Terminación -acho como derivada d'o latín -ACULU
O a terminación latina *-ACULU* da en aragonés y en atras luengas romances peninsulars o sufixo -allo: *[[asnallo]]*, *[[batallo]]*, *[[colgallo]]*, *[[forcallo]]* *[[ligallo]]*, *[[regallo]]*, *[[encensallo]]*, etcetera.

En part d'as parlas mozarabes a evolución estió *-acho*, (visible en parolas como *forcacho* en textos de Toledo), d'a mesma traza como en o paḷḷuezu y en a zona B de l'asturiano occidental, (*[[navallo|navachu]]* en cuenta de *navayu*), y esporadicament en cualques parlas leyonesas (as de Babia, El Rebollar, Ribera del Órbigo, Ancares, El Bierzo, San Ciprián de Sanabria y Valle Gordo).

Os restos d'aragonés d'as comunidaz aragonesas y d'as comarcas churras amuestran este tipo de terminacions (*[[regacho]]*, *[[asnacho]]*), documentables en textos medievals con -i-, -j-, -y-, -g-, -x- y dica -ch- (*regajo*, *regaio*, *ligaxo*, toponimos *[[Forcallo|El Forcaio]]* y *[[Navachas|Nauajas]]*).

En l'Alto Aragón bi ha pocas parolas con sufixo *-acho* derivables d'o latín *-ACULUM* como talment *[[covacho]]*, y seguntes David Pharies serían ampradas.. *Escarbacho* figura como *escarabato* en l'"*[[Alchamiau d'Urreya de Xalón]]*", alavez podría estar un mozarabismo u por o menos un caso de cambio de sufixo.

Esta terminación *-acho* puet fosilizar con un infixo en parolas que prenen atros sufixos como ye o caso de *[[rigachuelo]]*/*[[arrigachuelo]]*.

En a Sierra d'Albarracín, Rincón d'Ademuz y lugars d'a redolada o sufixo -acho de parolas como *Navacho* s'asimiló a lo sufixo -azo como *[[Navazo]]* d'una traza paralela a lo castellano de muitas zonas.

## Terminación -acho en parolas d'atros oríchens
Ye o caso de l'arabismo u mozarabismo *[[alfardacho]]* (y as suyas variants), de l'occitanismo *[[gavacho]]*, o mozarabismo transmeso por o castellano *[[gazpacho]]* y d'as parolas aragonesas *[[escarbacho]]* y *[[galacho]]*, que ofreixen problemas d'interpretación sobre o suyo orichen u evolución en l'aragonés y luengas d'a redolada a on se troban.

## Terminación -acho como sufixo productivo
Son parolas con sufixo *-acho*:
**Forigacho*.
**Frescacho*.
**Pobracho*.

## Referencias

## Bibliografía
* Chabier Tomás Arias: *[[El aragonés del Biello Sobrarbe]]*. Instituto de Estudios Altoaragoneses. (1999)